Drie Pukke geskors, vervolg ná vuisgeveg‘n Skermgreep uit die beeldmateriaal. Drie manstudente van die Noordwes-Universiteit se Potchefstroomkampus verskyn weer later vandeesmaand in die hof op die dorp, nadat hulle ná ŉ wilde geveg in hegtenis geneem is. Enrico Robbertze, Andrew Mc Neill en Ruan van der Heever is aangekla van aanranding met die doel om ernstig te beseer ná die bakleiery op 17 Julie buite ŉ kuierplek op die Bult, het kol. Adéle Myburgh, polisiewoordvoerder in Noordwes, gesê. Die drie is glo inwoners van die Caput-manskoshuis. Myburgh het gesê die drie mans het reeds verlede Maandag in die hof verskyn en is op borgtog van R2 000 elk vrygelaat. Verskeie slagoffers is ernstig beseer in die voorval wat op kringtelevisie opgeneem is. Die beeldmateriaal vorm deel van die polisieondersoek, het Myburgh gesê. Louis Jacobs, woordvoerder van die universiteit, het gesê die drie manstudente wat na bewering by die voorval betrokke was, is voorlopig geskors uit die koshuis waar hulle woon, asook vanaf die kampus. Die skorsing geld tot die ondersoek en die dissiplinêre verhoor rakende die klagtes van wangedrag afgehandel is. Jacobs het gesê die universiteit probeer die proses so vinnig moontlik afhandel. “Enige wangedrag of optrede deur enige van ons studente, op en vanaf enige van ons kampusse, wat nie strook met die waardes en etos van die NWU nie, word ten sterkste veroordeel. Daar sal ooreenkomstig die dissiplinêre prosesse van die universiteit opgetree word teen studente wat hulle hieraan skuldig maak,” het Jacobs by navraag gesê.